Εκπαιδευτική εκδρομή στο Torre del Greco (Ιταλία)

Στα πλαίσια του Ευρωπαϊκού προγράμματος Erasmus+ πραγματοποιήσαμε μία εκδρομή σε μια πόλη της Ιταλίας, το Torre del Greco. Ήταν μία πολύ ξεχωριστή εμπειρία, τόσο για εμάς τους μαθητές όσο και για τους μαθητές από τις άλλες χώρες. Η εκδρομή μας ξεκίνησε την Δευτέρα 14 Μαρτίου, και ολοκληρώθηκε με την επιστροφή μας στα Τρίκαλα, το Σάββατο 19 Μαρτίου. Οι καθηγητές που μας συνόδεψαν στην εκδρομή μας, ήταν ο κύριος Κωνσταντίνος Γκούτας, η κυρία Καλλιόπη Μαγαλιού, και η κυρία Γεωργία Κουράκου. Ο κάθε μαθητής, έμεινε στο σπίτι από έναν μαθητή της Ιταλίας. Η φιλοξενία των οικογενειών ήταν πολύ καλή. Μας προσέφεραν όσα χρειαζόμασταν και μας έκαναν να νιώσουμε άνετα και ευχάριστα. Κάθε βράδυ τρώγαμε στο σπίτι ένα παραδοσιακό ιταλικό φαγητό που μαγείρευαν οι γονείς των μαθητών. Κάθε μία από τις ημέρες της εκδρομής ήταν και μία ξεχωριστή και ενδιαφέρουσα εμπειρία.

Την Δευτέρα αναχωρήσαμε από τα Τρίκαλα νωρίς το πρωί. Με τρένο φτάσαμε στην Αθήνα, όπου περιμέναμε λίγη ώρα μέχρι να απογειωθούμε για Νάπολη. Στην διάρκεια παραμονής μας στο αεροδρόμιο, είχαμε τον χρόνο να ξεκουραστούμε, να φάμε κάτι και να ανακτήσουμε δυνάμεις. Στην συνέχεια, απογειωθήκαμε και γύρω στις οκτώ το απόγευμα φτάσαμε στην Νάπολη. Από εκεί, με λεωφορείο φτάσαμε στο Torre del Greco, στο ξενοδοχείο που διέμεναν οι συνοδοί καθηγητές μας. Εκεί μας περίμεναν τα παιδιά που θα μας φιλοξενούσαν, μαζί με τις οικογένειές τους. Πήγαμε ο καθένας στο σπίτι που μας φιλοξένησε και δειπνήσαμε με τις οικογένειες. Η πρώτη γνωριμία με την οικογένεια ήταν για εμένα πολύ ευχάριστη. Γνωρίστηκα με τους γονείς και τα αδέρφια της κοπέλας που με είχε αναλάβει, και πέρασα χρόνο με την ίδια την κοπέλα συζητώντας θέματα όπως τα ενδιαφέροντά μας. Δοκίμασα μία παραδοσιακή ιταλική συνταγή- μακαρονάδα με σάλτσα pesto – που ήταν πολύ διαφορετική στην γεύση από τις ελληνικές γεύσεις.

Την Τρίτη το πρωί πήγαμε στο σχολείο των παιδιών, όπου συναντήσαμε τους μαθητές και τους καθηγητές από όλες τις χώρες, δηλαδή από την Ιταλία, την Ρουμανία, την Βουλγαρία και την Λετονία. Όλα τα παιδιά ήταν πολύ καλά μαζί μας και σύντομα γίναμε όλοι μία μεγάλη παρέα. Εκεί συναντήσαμε επίσης και τους δικούς μας καθηγητές και τους είπαμε τις εντυπώσεις μας από την γνωριμία με τις οικογένειες που μας φιλοξένησαν. Έπειτα, επισκεφτήκαμε το μουσείο κοραλλιών της πόλης και μάθαμε αρκετά πράγματα για τα κοράλλια και την επεξεργασία τους. Αργότερα, συναντήσαμε τις τοπικές αρχές στον χώρο του Δημαρχείου. Η ημέρα μας έκλεισε με βραδινό φαγητό στα σπίτια. Η επόμενη μέρα, η Τετάρτη, ήταν μία πολύ ενδιαφέρουσα μέρα της εκδρομής. Πήγαμε στον Βεζούβιο, και εξερευνήσαμε την περιοχή πεζοπορώντας. Η θέα ήταν μαγευτική και θα μείνει για πάντα αποτυπωμένη στο μυαλό όλων. Βγάλαμε φωτογραφίες με τους φίλους και με τους καθηγητές μας. Έπειτα, επιστρέψαμε στο Torre del Greco και καθίσαμε σε μία πιτσαρία για να φάμε. Η πίτσα είναι το παραδοσιακό φαγητό της Ιταλίας, και η γεύση της είναι πολύ πιο νόστιμη από την πίτσα που τρώμε εδώ στην Ελλάδα. Πίσω στο σπίτι, αφού είχαν περάσει πλέον τρεις μέρες, η ατμόσφαιρα ήταν ακόμη πιο οικεία. Έτσι έκλεισε και η Τετάρτη με πολύ όμορφες αναμνήσεις.

Την Πέμπτη πήγαμε ξανά στο Ιταλικό σχολείο. Εκεί, μείναμε στην αίθουσα για κάποια ώρα. Εκεί αρχικά παρακολουθήσαμε για λίγο την παράδοση του μαθήματος, και μετά συζητήσαμε με τον Ιταλό καθηγητή που έκανε μάθημα στην αίθουσα και με τους μαθητές. Στην συνέχεια πήγαμε στο γυμναστήριο του σχολείου τους, όπου κάναμε κάποιες χειροτεχνίες και κατασκευές. Περάσαμε όμορφα και δημιουργικά τον χρόνο μας, ώσπου σχολάσαμε και επιστρέψαμε στο σπίτι. Το βράδυ, πήγαμε στην αποχαιρετιστήρια τελετή. Στην αρχή, παρακολουθήσαμε κάποιες μουσικοχορευτικές παραστάσεις που ετοίμασαν οι Ιταλοί μαθητές για εμάς. Η τελετή έκλεισε με δείπνο στον ίδιο χώρο. Τότε μας έδωσαν και από ένα μπλουζάκι στον καθένα, με το λογότυπο του προγράμματος.

Η τελευταία μέρα διαμονής μας στην Ιταλία, πριν επιστρέψουμε στα Τρίκαλα, ήταν η Παρασκευή. Την ημέρα αυτή, επισκεφτήκαμε την πόλη της Νάπολης. Ακόμα και η ώρα που περάσαμε στο λεωφορείο πηγαίνοντας και γυρνώντας, κύλησε ευχάριστα αφού ήμασταν με παρέα. Περιηγηθήκαμε στην πόλη, περπατήσαμε στα στενά της. Στο κέντρο της πόλης βρήκαμε αρκετά μαγαζιά και αγοράσαμε αναμνηστικά για να θυμόμαστε τις όμορφες στιγμές που περάσαμε. Αργότερα, καθίσαμε σε μία πιτσαρία για να φάμε. Όπως μας είπαν, η Νάπολη φημίζεται για την πίτσα της. Όταν επιστρέψαμε στο Torre del Greco, επισκεφτήκαμε το λιμάνι της πόλης με όλους τους μαθητές. Τέλος, επιστρέψαμε ο καθένας στο σπίτι του αντίστοιχου μαθητή όπου δειπνίσαμε για τελευταία φορά.

Το Σάββατο ευχαριστήσαμε και αποχαιρετήσαμε τις οικογένειες και αναχωρήσαμε για Τρίκαλα. Γυρίσαμε αρκετά κουρασμένοι αλλά γεμάτοι όμορφες αναμνήσεις. Η εκδρομή αυτή ήταν πολύ εποικοδομητική και πολύ ενδιαφέρουσα. Γνωρίσαμε νέες περιοχές, νέες συνήθειες, και είδαμε την καθημερινή ζωή των εφήβων της ηλικίας μας και σε άλλες χώρες. Ήταν μία εμπειρία που σίγουρα θα μας μείνει αξέχαστη!

Κουτή Κάτια

Γ' Γυμνασίου